KIRJALLINEN KYSYMYS E-3677/01 esittäjä(t): Alexandros Alavanos (GUE/NGL) komissiolle. Teknilliset ammattioppilaitokset.



Virallinen lehti nro 147 E , 20/06/2002 s. 0219 - 0220



KIRJALLINEN KYSYMYS E-3677/01 esittäjä(t): Alexandros Alavanos (GUE/NGL) komissiolle (17. tammikuuta 2002) Aihe: Teknilliset ammattioppilaitokset Keskiasteen opettajien liiton jokin aika sitten antamassa tiedonannossa kerrotaan, että teknillisissä ammattioppilaitoksissa on vakavaa pulaa kirjoista, työtiloista ja erikoisaineiden opettajista sekä opettajille tarkoitetusta koulutuksesta uuden teknologian alalla. Edellä mainituista puutteista johtuvat ongelmat johtavat teknillisten ammattioppilaitosten oppilasmäärän vähentymiseen ja koulun keskeyttäneiden oppilaiden sosiaaliseen syrjäytymiseen, sillä näille nuorille nämä oppilaitokset ovat ainoa taitojen ja ammattipätevyyden hankkimisväylä. Teknillisten ammattioppilaitosten perustamista koskevassa laissa niiden tarkoitukseksi määritellään nuorten valmistaminen ammattiin ja pääsyyn työmarkkinoille. Nuorten työttömyysaste ja koulunkäynnin keskeyttämisaste ovat Kreikassa unionin korkeimpia. Kun otetaan huomioon, että jäsenvaltioiden työllisyyspolitiikan täytäntöönpanoa koskevassa neuvoston suosituksessa korostetaan Kreikan kohdalla, että koulutusjärjestelmät kaipaavat lisäparannuksia, tietääkö komissio, onko Kreikan hallitus laatinut ohjelmia ongelmien hoitamiseksi? Oliko tällaisia toimia sisällytetty yhteisön toisesta tukikehyksestä rahoitettuun koulutuksen ja ammatillisen peruskoulutuksen ensimmäiseen toimintaohjelmaan? Mitkä ovat komission arviot näiden tuloksellisuudesta? Mitä toimia on suunniteltu toisen koulutuksen ja ammatillisen peruskoulutuksen ohjelman puitteissa? Anna Diamantopouloun komission puolesta antama vastaus (21. helmikuuta 2002) Neuvoteltaessa Kreikan viranomaisten kanssa kolmannesta yhteisötukikehyksestä vuosiksi 20002006 komissio kiinnitti erityistä huomiota ongelmiin, jotka johtuvat kirjojen, työtilojen ja opettajien pulasta sekä muista puutteista, joita esiintyy Kreikan teknisten ja muiden ammatillisten oppilaitosten (TEE) toiminnassa. Opetusministeriö, joka on ammatillisen peruskoulutuksen osalta toimivaltainen viranomainen Kreikassa, on perillä näistä ongelmista. Kyseisen ministeriön antamien tietojen mukaan TEE-oppilaitoksiin lukuvuodeksi 20002001 kirjoittautuneiden oppilaiden määrä on kasvanut lähes 7 prosenttia edellisvuoteen verrattuna. Heidän määränsä on yhä lähempänä yhtenäislukion oppilaiden määrää. Suuntaus osoittaa, että tämäntyyppisen opetuksen kysyntä on kasvussa, mutta myös sitä, että opetuksen laadun parantamiseksi olisi tehtävä paljon enemmän. Kreikan toisen yhteisötukikehyksen aikana 19941999 TEE-oppilaitosten hyväksi toteutettiin toimia, joihin kuului uusien opinto-ohjelmien ja kirjojen laadintaa, opettajakoulutusta sekä ympäristö- ja terveydenhoitoalan kurssitusta. Kreikan kolmanteen yhteisötukikehykseen vuosina 20002006 ja yleissivistävän ja ammatillisen peruskoulutuksen toimintaohjelman toimintalinjaan 2, joka koskee yleissivistävän ja ammatillisen peruskoulutuksen edistämistä ja tehostamista elinikäisen oppimisen muodossa, sekä erityisesti toimenpiteeseen 2.3.2, joka koskee TEE-oppilaitosten ja koululaboratorioiden kehittämistä, sisältyy toimia, joiden tarkoituksena on - tuotantoon ja työmarkkinoille johtavien yhteysmekanismien kehittäminen ja toteuttaminen - opetusohjelmien parantaminen sekä innovoivien ja paremmin nykyisiä tarpeita vastaavien opetusvälineiden ja -menetelmien käyttöönotto - opetuksen laadun arviointi ja kehittäminen pilottihankkeissa - järjestelmällisyyden ja arvioinnin merkityksen korostaminen. Saman toimintaohjelman muihin toimintalinjoihin kuuluu sitä paitsi koko joukko toimia, joilla pyritään torjumaan koulunkäynnin keskeyttämistä ja osaltaan edistämään koululaitoksen toimivuutta. Näihin toimiin on osoitettu noin 500 miljoonan euron määrärahat, mikä osoittaa kansallisten viranomaisten hyvää tahtoa tällä alalla. Arvoisan parlamentin jäsenen osoittamat puutteet tai aukot saattavat johtua ajasta, jota tarvitaan ohjelmien toteuttamisesta vastaavien hallintoviranomaisten asettamiseksi virkaan rakennerahastoja koskevista yleisistä säännöksistä 21. kesäkuuta 1999 annetun neuvoston asetuksen (EY) N:o 1260/1999(1) edellyttämällä tavalla. Vaikka tämä olisi syynä hankkeiden ja toimien aloittamisen viivästymiseen, yllä mainitun toimintaohjelman hallinnosta vastaavat viranomaiset ovat ilmoittaneet, että kysymykseen tulevien hankkeiden valinta ja käytännön toteuttaminen on määrä aloittaa ennen vuoden 2002 loppua ja ongelmiin on näiltä osin odotettavissa ratkaisu. (1) EYVL L 161, 26.6.1999.